বাবুল বিশ্বাস
বাবুল বিশ্বাস (মূল নাম : মুহাম্মদ রেজাউল আলম বাবুল; জন্ম ১০ ডিসেম্বর ১৯৫৯; পিতা- মুহাম্মদ আনোয়ার আলম এবং মাতা- হোসনে আরা বেগম) বাংলাদেশের নাট্যগবেষক, প্রবন্ধকার, নাট্যকার, তথ্যচিত্র নির্মাতা এবং সংগ্রাহক। তাঁর জন্মস্থান রাঙ্গামাটি জেলার চন্দ্রঘোনায়। পৈত্রিক বাড়ি লক্ষ্মীপুর জেলায়। খন্ডকালীন নাট্য-শিক্ষক হিসেবে তিনি বিভিন্ন বিশ্ববিদ্যালয়ে এবং ব্যক্তি উদ্যোগে গঠিত নাট্যশিক্ষালয়ে নাটক বিষয়ক পাঠদান করেন এবং একটি মুদ্রণ প্রতিষ্ঠানের কর্ণধার হিসেবে জড়িত। তিনি বাংলাদেশের নাটক বিষয়ক সংগ্রহশালা বাংলাদেশ থিয়েটার আর্কাইভসের প্রতিষ্ঠাতা জেনারেল সেক্রেটারি এবং নাটকের দল ঢাকা প্রসেনিয়ামের প্রতিষ্ঠাতা সভাপতি। নাট্যচর্চায় যুক্ত থেকে নাটক বিষয়ক বিভিন্ন আন্তর্জাতিক কংগ্রেস, সেমিনার, সিম্পোজিয়াম ও কর্মশালায় তিনি অংশগ্রহণ করেছেন। এ পর্যন্ত প্রায় ১৭টি গ্রন্থ রচনা এবং সম্পাদনা করেছেন।     